《和潘通甫六月十二夜月》
宋代·韦骧

去望犹三夕，光华宛矣同。炎天几及半，午夜喜当中。

爽气乾坤满，清辉宇宙通。恍瞻银界白，遽失火云红。

庭叶霜花泛，池波雪色融。闾阎消烈暑，寥廓散轻风。

快若离深甑，飘然出大笼。秋毫归一鉴，宿翳却千重。

谁弄桓伊笛，徒思范蠡篷。魁杓俄转北，箕尾渐回东。

林静疏瑶圃，桥虚卧玉虹。馀凉入幽室，暗雾泫深丛。

纬象光仍小，银河派自洪。依希太清境，彷佛广寒宫。

鸟宿群疑定，人闲万虑空。调琴閒对客，酌酒旋呼童。

莫语身兼世，休论萍与蓬。且来明月下，举白听梧桐。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。